Alex Ahrendtsen (DF), 2024-02-06:
Først en tak til ministeren og ministeriet for en god redegørelse, som kommer vidt omkring.
Det er ikke let at lave en redegørelse, der fylder så lidt, om et område som EU, der fylder så meget, men man har slået ned på nogle hovedområder, og man kommer godt omkring.
Dansk Folkeparti er jo en stærk tilhænger af det indre marked.
Og vi er også stærke tilhængere af samarbejde om miljø.
Stod det til os, rullede vi Danmarks deltagelse tilbage til det, så vi fokuserede på det indre marked og på miljøet.
Vi tror på fædrelandenes Europa, og vi er stærke tilhængere af nationalstater.
For øjeblikket og de sidste 20-30 år er det helt klart gået i den anden retning, imod føderation, imod mere union og imod opgivelse af selvstændighed.
Jeg vil derfor koncentrere mig om to hovedområder.
Det ene er papirnusseriet, og det andet er flertalsafgørelser.
Først vil jeg sige noget om bureaukratiet, som er omfattende i alle vesteuropæiske lande, hermed også i EU.
Jeg er så heldig at sidde i Europaudvalget, og der modtager vi jo en lind strøm af forordninger og direktiver, som på den ene eller anden måde bebyrder erhvervslivet, nationalstaterne og borgerne med mange regler, også mange svære, tekniske og komplicerede regler, som oftest kræver lange forklaringer, for at man kan dykke ned i dybden af dem.
Det er spændende at sidde i Europaudvalget.
Alle mine kolleger er meget dygtige og engagerede.
Men det er også et ekstremt kompliceret område, som ofte ikke altid gavner Danmark.
Grunden til, at jeg har taget fat i bureaukratiet, er jo, at bureaukratiet altid er til fare for en nations eller et samfunds overlevelse.
Det har vi jo historisk belæg for.
Det senromerske imperium oplevede jo på 150 år en 40-dobling af antallet af ansatte i deres bureaukrati.
Samtidig var der en voldsom indvandring.
Kombineret med sygdomme knækkede det romerske imperium meget hurtigt.
Når bureaukratiet bliver for stort, truer det også sammenhængskraften.
Det, vi for øjeblikket ser, er et voldsomt bureaukrati i EU, og det er ikke til gavn for Europa og de europæiske lande.
Det andet, som jeg vil tale lidt om, er flertalsafgørelser.
Mine ærede kolleger i dag har jo været så venlige at svare ærligt på, at de ønsker at bevare passarellebestemmelsen og for så vidt også flere flertalsafgørelser.
Det er der ingen tvivl om at der vil komme.
Man vil udnytte passarellebestemmelsen til at gå over til flere flertalsafgørelser.
Kan man forestille sig, at Danmark, hvis det nu er det eneste land, der er imod, at man overgår til færre flertalsafgørelser, vil modsætte sig?
Nej, det kan man nok ikke.
Så drikker man lidt vand og træder af på naturens vegne, og så kører EU-toget videre.
Danmark vil ikke sige fra.
Derfor frygter jeg også, at EU-medlemskabet på sigt bliver til voldsom ugunst – langt mere, end det er i dag – for Danmark.
Jeg vil slutte af med det, der også truer ikke bare Europa, men Den Europæiske Union.
Det romerske imperium var jo ikke kun martret af bureaukratiet, men også af indvandringen.
Det skyldes jo, at EU er en kolos på lerfødder.
Det er en union, der har svært ved at håndtere den store indvandring.
Man ved ikke, hvad man skal gøre, og når der er nogle, der gør noget, f.eks. Ungarn, bliver de sat uden for det gode selskab.
er jeg ikke begejstret for, hvad der ellers foregår i Ungarn, men lige her på dette område reddede Ungarn faktisk Europa.
EU har svært ved at beskytte os, og det skyldes jo, at man er låst fast i unionsamarbejdet
Man er låst fast i konventioner og internationale aftaler.
Man vil f.eks. ikke tage en beslutning om push back, som vil være det eneste effektive redskab til at dæmme op for den voldsomme indvandring, der foregår.
Som jeg ser det, er der kun to veje for Europa.
Den ene vej er selvfølgelig unionvejen med en stærkere og stærkere union, der fører til en føderation.
Ellers er der nationalstaterne, der samarbejder og er beskyttet gennem NATO-alliancen.
Sådan som det ser ud nu, kører det mod unionen og føderationen.
Det er vi selvfølgelig kede af i Dansk Folkeparti.
Vi håber selvfølgelig på, at man besinder sig i tide og vender tilbage til det samarbejdende Europa.
Tak for ordet.